Apalači
Apalači ili Apalačke planine (engleski: Appalachian Mountains ili Appalachians; francuski: Appalaches) važan je planinski lanac na istoku Sjeverne Amerike. Prostire se od ostrva Newfoundland u Kanadi do Alabame u Sjedinjenim Američkim Državama, iako se najsjeverniji dio završava na poluostrvu Gaspé, u Québecu. To je najistaknutiji geomorfološki element istočnog dijela Sjeverne Amerike. Potiče od drevnih planina nastalih u razdoblju paleozoika s reljefima omekšanim dugotrajnim djelovanjem egzogenih uzročnika. Sistem je podijeljen u niz planinskih vrhova, u kojima visina iznosi oko 1000 m. Najviši vrh je Mount Mitchell, u Sjevernoj Karolini (2.037 m) i to je najviša tačka u Sjedinjenim Državama istočno od rijeke Mississippi i širom istočne Sjeverne Amerike.